Vnsen vruntliken grote stedes tovoren myt derbedinge in vormoghe alles ghuden. Werdighe hern borgermestere, rychte vnde raadh der stat Dantzik, vnse besundergen gunners vnde guden vrunde. Juwer ersamecheyt do wij witlik borgermestere vnde radmanne der stad Abow, dat vor vns jn gehegeden rechte hebben gewesen vnse medeborgere Hinrik Hemingsone vnde Erik Demer vnde hebben vns clegeliken laten vorstan, wo myt juw tor stede jn dessen vorledenen jaren myt juw tor stede sy verstoruen in Jasper Langen huse saliger dechtenisse Hans Pestelm vnde is gewesen desser ergenanten Hinrik Heminksons vnde Erik Demers erer beyder eliken husvrawen rechte vnde echte vulbroder, rechte vnde echte van enen vadere vnde moder vulbordich in enen eliken bedde geboren, vnde schole hebben myt jw dar suluest vorberat na dode nagelaten etlike erfflike gudere, vnde de schole vppe desse tijd vnderhanden hebben Vrytzse Finkinghusen, juwe medeborgere, to welken erffue vnde naghelade de ergedachten Hinrik vnde Erik myt eren mede arffbroder vnde suster de negesten sint to erffende vnde volgere sint to den nagelatenen guderen Hans Pestelms eren vulbroders vnde nemande neger offte myt en gelik sont, alse vor vns apenbar getuget vnde in warheyt vnses rechtes beswaren is, alse ere vorsychtige breff jnneholt vnde vtwyset, dar se vaken hebben dar gewesen vor juw vnde hebben dar grote teringe vnde vnkosth vmme gedaen vnde ene is nocht weddervaren dar se recht to hebben. Aldus, leuen hern, so sy id juwer ersamenheyt witlik, dat de ernante Hinrik vnde Erik hebben, vnde alse se myt rechte wol mochten, so hebben se hyr in vnser stat to rechte bekummert vnde besite gedan an des ernanten Frytzen Finkinhusen gudere de he hyr in den vorledenen herueste sande, de summa drecht sik vppe lxxxvj [mark], jn sulker mathe vnde mit beschede, jsset sake, dat ene volgen mach dar se recht to hebben van den de jd vnder handen hebben wan se to noge entrychtet sint, so schal Fryssen syn gud leddich vnde loes sin sunder allen hinder. Worvmme, ersamen leuen vrunde, wy juw deger biddende syn, dat gy vmme desser sake willen an de vnsen anschepen noch an gude, nene vordermere bekummeringe vnde hinder willen laten doen van den juwen men, dat juw ersamheyt wille vnderwysen Frytzen ergenant, dat he den bauen dachten Hinrike vnde Erike vnde eren medearffbrodere wille entrychten vnde aff leggen dat se recht to hebben, wan se dar komende werden myt eren beswornen to vorsychtes breue. Hyr jnne weset en behulplik vnde vorderlik, dat sodane twyste moge werden aff gelecht, dat wille wy gerne tegen juw vnde de juwen vorschulden in geliken, wor wy mogen, tegen juwe ersamenheyt, de[n] Got almechtich spare vnde frysce gesundh vnde salich to ewigen tyden. Gescreuen myt haste in vnser stad Abow in den jaren vnses Heren mcdlxxvj, vp den frydach vor sunthe Erikes dage. Borgermeystere vnde rad der stat Abow. Adress: Den vorsichtegen wolwysen hern borgermestere vnde radh der stad Dantzike, vnsen gunstigen vrunden mit aller ersamheyt.